Na temelju članka 20. i 42. Zakona o lokalnim porezima („Narodne novine“, broj [115/16](https://www.zakon.hr/cms.htm?id=21863), [101/17](https://www.zakon.hr/cms.htm?id=21865), [114/22](https://www.zakon.hr/cms.htm?id=53863), [114/23](https://www.zakon.hr/cms.htm?id=58273) i 152/24) i članka 42. Statuta Općine Vrsar – Orsera ("Službene novine Općine Vrsar", broj 2/21), Općinsko vijeće Općine Vrsar – Orsera na sjednici održanoj \_\_\_\_\_02.2025. godine donijelo je

**ODLUKU**

**O II. IZMJENAMA I DOPUNAMA ODLUKE O POREZIMA**

**OPĆINE VRSAR - ORSERA**

**Članak 1.**

U Odluci o porezima Općine Vrsar-Orsera („Službene novine Općine Vrsar-Orsera“, br. 13/23 i 26/24 – dalje u tekstu: Odluka) članak 2. mijenja se i glasi:

„Općini pripadaju sljedeći porezi:

1. Porez na potrošnju,
2. Porez na nekretnine, i
3. Porez na korištenje javnih površina.“

**Članak 2.**

U Odluci podnaslov „**IV. POREZ NA KUĆE ZA ODMOR“** mijenja se i glasi:

**„IV. POREZ NA NEKRETNINE“.**

**Članak 3.**

Članak 7. Odluke mijenja se i glasi:

„Porez na nekretnine plaćaju domaće i strane pravne i fizičke osobe koje su vlasnici nekretnina na dan 31. ožujka godine za koju se utvrđuje porez.

Iznimno od prethodnog stavka, ako se ne može utvrditi vlasnik, porez na nekretnine plaća korisnik nekretnine određen prema odredbama propisa kojim se uređuje komunalno gospodarstvo.

Za novoizgrađene nekretnine obveza plaćanja poreza na nekretnine nastaje danom izvršnosti uporabne dozvole godine za koju se utvrđuje porez odnosno danom početka korištenja nekretnine koja se koristi bez uporabne dozvole.

Obveza plaćanja poreza na dohodak od iznajmljivanja kuća stanova, soba i postelja te objekata za robinzonski smještaj putnicima i turistima i organiziranja kampova prema odredbama propisa o porezu na dohodak, obveza plaćanja drugih poreza s osnova obavljanja djelatnosti te prijava prostora kao nekomercijalnog smještaja nema utjecaja na utvrđivanje statusa nekretnine za potrebe utvrđivanja poreza na nekretnine.“

**Članak 4.**

Članak 8. Odluke mijenja se i glasi:

„Porez na nekretnine plaća se godišnje u iznosu od 5,00 EUR/m2 za korisne površine nekretnine na cijelom području Općine.

Nekretnina je svaka stambena zgrada ili stambeni dio stambeno-poslovne zgrade ili stan te svaki drugi samostalni funkcionalni prostor namijenjen stanovanju.

Nekretninom se ne smatraju gospodarske zgrade koje služe samo za smještaj poljoprivrednih strojeva, oruđa i drugog pribora te nekretnine za koje se prema odluci o komunalnoj naknadi određuje koeficijent namjene za proizvodni ili neproizvodni poslovni prostor.“

**Članak 5.**

Članak 9. Odluke mijenja se i glasi:

„Porez na nekretnine ne plaća se na nekretnine:

1. koje služe stalnom stanovanju,

* radi dokazivanja da se radi o nekretnini koja služi za stalno stanovanje porezni obveznik dužan je na poziv nadležnog poreznog tijela dokazati činjenicu stalnog stanovanja, pri čemu se činjenica stalnog stanovanja ne smatra dokazanom prijavom prebivališta na nekretnini,
* nadležno porezno tijelo ovlašteno je prikupljati podatke potrebne za dokazivanje činjenice stalnog stanovanja od drugih osoba koje raspolažu tim podacima, a osobito od osoba koje raspolažu podacima o korištenju dijelova infrastrukture.

1. koje se iznajmljuju na temelju ugovora o najmu za stalno stanovanje,

* smatra se da se nekretnina iznajmljuje na temelju ugovora o najmu za stalno stanovanje ako je u određenom poreznom razdoblju iznajmljena najmanje deset mjeseci.

1. koje su javne namjene i nekretnine namijenjene institucionalnom smještaju osoba,
2. koje se u poslovnim knjigama trgovačkih društava vode kao nekretnine namijenjene prodaji, ako je od dana unosa u poslovne knjige do 31. ožujka godine za koju se utvrđuje porez proteklo manje od šest mjeseci,
3. koje su preuzete u zamjenu za neuplaćena potraživanja, ako je od dana preuzimanja do 31. ožujka godine za koju se utvrđuje porez proteklo manje od šest mjeseci,
4. koje zbog proglašenja prirodnih nepogoda u određenom poreznom razdoblju nisu podobne kao stambeni prostor,
5. u slučajevima kada se iz svih okolnosti može utvrditi da je onemogućena stambena namjena nekretnine,

* stambena namjena nekretnine utvrđuje se na temelju postojanja infrastrukture ili opreme ili uređaja koji zamjenjuju priključak na infrastrukturu,
* porezni obveznik dužan je dokazati da je onemogućena stambena namjena nekretnine.

1. koje su u vlasništvu Općine,
2. koje domaćinu određenom prema propisu kojim se uređuje ugostiteljska djelatnost služe za stalno stanovanje.

**Članak 6.**

U Odluci se dodaje članak 9a koji glasi:

„ Obveze plaćanja poreza na nekretnine oslobađaju se socijalno ugroženi građani:

* korisnici zajamčene minimalne naknade temeljem Zakona o socijalnoj skrbi, i
* korisnici socijalnih prava po osnovi kriterija prihoda temeljem Odluke o socijalnoj skrbi Općine Vrsar-Orsera.“

**Članak 7.**

Članak 10. Odluke mijenja se i glasi:

„ Obveznik poreza na nekretnine dužan je do 31. ožujka godine za koju se utvrđuje porez nadležnom poreznom tijelu prijaviti promjenu podataka bitnih za utvrđivanje obveze plaćanja poreza na nekretnine, a osobito promjenu obračunske površine nekretnine odnosno promjenu namjene nekretnine koja utječe na obračun poreza ili dokaze koji utječu na ostvarivanje uvjeta za oslobođenje od plaćanja poreza na nekretnine.

Nadležno porezno tijelo donosi rješenje o porezu na nekretnine za svaku kalendarsku godinu prema stanju, namjeni i vlasništvu nekretnine utvrđenima na dan 31. ožujka godine za koju se utvrđuje porez.

Iznimno od prethodnog stavka nadležno porezno tijelo neće donositi rješenje o porezu na nekretnine u slučaju kada se obveznika oslobađa od obveze poreza na nekretnine.

Promjene koje nastanu tijekom godine a utječu na utvrđivanje porezne obveze, primjenjuju se od sljedeće kalendarske godine.

Porez na nekretnine plaća se u roku od 15 dana od dana dostave rješenja o utvrđivanju poreza.

Žalba izjavljena na rješenje o utvrđivanju poreza na nekretnine ne odgađa izvršenje rješenja.“

**Članak 8.**

Ostale odredbe Odluke ostaju na snazi i primjenjuju se u cijelosti.

**Članak 9.**

Ova Odluka stupa na snagu osmoga dana od dana objave u "Službenim novinama Općine Vrsar – Orsera“.

**KLASA: 024-03/25-01/02**

**URBROJ: 2163-40-01-01/19-25-2**

**Vrsar-Orsera,**

**OPĆINSKO VIJEĆE OPĆINE VRSAR –ORSERA**

**PREDSJEDNIK OPĆINSKOG VIJEĆA**

**Davor Brečević**

**OBRAZLOŽENJE**

Zakonom o izmjenama i dopuni Zakona o lokalnim porezima („Narodne novine“, broj 152/2024, dalje: Zakon) koji je stupio na snagu 1. siječnja 2025. godine u bitnom je propisano da se porez na kuće za odmor koji su do sada jedinice lokalne samouprave mogle uvesti, zamjenjuje porezom na nekretnine koji su jedinice lokalne samouprave dužne uvesti. Zakonom je definirano da je nekretnina svaka stambena zgrada ili stambeni dio stambeno-poslovne zgrade ili stan te svaki drugi samostalni funkcionalni prostor namijenjen stanovanju. Nekretninom se ne smatraju gospodarstvene zgrade koje služe samo za smještaj poljoprivrednih strojeva, oruđa i drugog pribora te nekretnine za koje se prema odluci o komunalnoj naknadi određuje koeficijent namjene za proizvodni ili neproizvodni poslovni prostor.  
  
Zakonom je propisano da se porez na nekretnine plaća godišnje u rasponu od 0,60 do 8,00 eura/m2 korisne površine nekretnine,te je definirana raspodjela prihoda od poreza na nekretnine na način da 80% prihoda pripada jedinici lokalne samouprave (JLS) na čijem se području nekretnina nalazi i 20% jedinici lokalne i područne (regionalne) samouprave (JLP(R)S) odnosno županiji na čijem se području nekretnina nalazi.  
  
Općinsko vijeće Općine Vrsar je donijelo Odluku o porezima Općine Vrsar-Orsera („Službene novine Općine Vrsar-Orsera“ broj 13/23) kojom je Općina Vrsar-Orsera propisala porez na potrošnju, porez na kuće za odmor i porez na korištenje javnih površina. Tom Odlukom je utvrđena visina godišnjeg poreza na kuće za odmor u iznosu od 5,00 eura/m2 korisne površine kuće za odmor, na cijelom području Općine Vrsar-Orsera. Prihod od poreza na kuće za odmor je u cijelosti bio prihod Općine Vrsar-Orsera.  
  
Predloženom izmjenom usklađuje se Odluka o porezima Općine Vrsar-Orsera („Službene novine Općine Vrsar-Orsera“ broj 13/23 i 26/24) s odredbama Zakona („Narodne novine“, br. 152/24) kojima se u osnovi ne uvodi novi porezni oblik već se radi o prilagodbi postojećeg oblika poreza koji je i do sada bio u primjeni pod nazivom „porez na kuće za odmor“   te se uvodi pojam „porez na nekretnine“.

Porezni obveznici obvezni su nadležnom poreznom tijelu prijaviti promjene podataka bitnih za utvrđivanje poreza na nekretnine do 31. ožujka tekuće godine, a nadležno porezno tijelo donosi rješenje o porezu na nekretnine za svaku kalendarsku godinu prema stanju, namjeni i vlasništvu nekretnine utvrđenima na dan 31. ožujka godine za koju se utvrđuje porez. Polazna osnova za izdavanje rješenja je evidencija obveznika komunalne naknade.

Predloženom izmjenom Odluke ne mijenja se visina poreza od 5,00 eura/m2 korisne površine nekretnine, kao ni područje primjene na cijelom području Općine Vrsar-Orsera. Smatra se da će unatoč činjenice da je prihod Općine Vrsar-Orsera od poreza na nekretnine u odnosu na porez na kuće za odmor smanjen sa 100% na 80%, isti biti kompenziran zahvaćanjem većeg broja nekretnina i obveznika poreza na nekretnine.  
  
Sukladno Zakonu, važeće odluke o lokalnim porezima, jedinice lokalne samouprave dužne su uskladiti najkasnije do 28. veljače 2025, godine, te dostaviti Poreznoj upravi u roku od osam dana od dana donošenja.  
  
Slijedom navedenog, predlaže se donošenje Odluke o II. izmjenama i dopunama Odluke o porezima Općine Vrsar-Orsera.